## Susana Camarero convida el sector de l’oci a “crear espais lliures d’agressions sexuals” i reitera el compromís “inequívoc i ferm del Consell en la lluita contra esta xacra”

*** La vicepresidenta segona ha presentat el nou segell amb el qual locals, festivals i esdeveniments s’adherixen a la creació d’espais segurs
* El telèfon específic d’atenció a agressions sexuals, operatiu des del mes de març, ha rebut 242 telefonades en tres mesos
* Segons el Ministeri de l’Interior, en 2023 els delictes contra la llibertat sexual van augmentar un 15,1 % a Espanya
* Abans que acabe l’any estaran en funcionament els tres centres d’Atenció Integral 24 hores per a Víctimes d’Agressió Sexual**

La vicepresidenta segona i consellera de Serveis Socials, Igualtat i Habitatge, Susana Camarero, ha fet una crida al sector de l’oci de la Comunitat Valenciana “per a crear espais lliures d’agressions sexuals i segurs”, i ha reiterat “el compromís inequívoc i ferm del Consell en la lluita contra esta xacra”.

Susana Camarero ha presentat el segell ‘Espai lliure d’agressió sexual’ impulsat per la Conselleria “per a mostrar i visibilitzar el compromís del sector de l’oci amb la prevenció i lluita de les agressions sexuals”. A l’acte, que s’ha celebrat a la sala Loco Club de València, han assistit la secretària autonòmica d’Igualtat i Diversitat, Asunción Quinzá, i el comissionat per a la Lluita contra la Violència sobre la Dona, Felipe del Baño.

Esta iniciativa, ha assenyalat Camarero, és una mesura més posada en marxa des del Consell “dirigida a previndre i atendre una realitat en la qual tots i totes hem de conscienciar-nos i involucrar-nos, tant en l’assistència i atenció a les víctimes, com en la prevenció i la sensibilització”.

Es tracta d’un distintiu, dissenyat per Javier Valiente, perquè locals d’oci, festivals de música, festes populars o qualsevol altre esdeveniment multitudinari s’adherisca al Protocol d’actuació contra les violències sexuals en espais d’oci de la Comunitat Valenciana, que la Conselleria ha adaptat a les circumstàncies actuals per a fer-lo més àgil, eficaç i senzill.

La vicepresidenta segona ha agraït la col·laboració i el compromís en esta iniciativa de la Policia Autonòmica; la Federació Valenciana de Municipis i Províncies; la Federació d’Oci, Turisme i Joc de la Comunitat Valenciana (Fotur); l’Associació Provincial d’Empresaris de Sales de Festa, Ball i Discoteques d’Alacant (Asabal); l’Associació Provincial d’Empresaris d’Hostaleria i Turisme de Castelló (Ashotur); la Federació Empresarial d’Hostaleria de València, i Turisme València.

Junt amb estes federacions i associacions, que engloben el sector de l’oci a la Comunitat Valenciana, es difondrà l’adhesió a este protocol a través de la web de la Conselleria, amb un accés fàcil i directe des del Comissionat per a la Lluita contra la Violència sobre la Dona.

Esta adhesió implica comptar amb un responsable als locals, festivals o esdeveniments per a coordinar el Protocol i al qual s’acudirà en cas que hi haja alguna mena d’agressió sexual. A més, es facilitarà als establiments un decàleg que tindran en adhesius visibles amb codis QR perquè el puguen tindre en llocs visibles i accessibles per al personal del local.

En definitiva, ha explicat la vicepresidenta segona, l’objectiu és “facilitar les mesures necessàries per a poder actuar en cas que hi haja una agressió sexual, atendre la possible víctima, coordinar els servicis d’atenció a esta i posar a la seua disposició els recursos existents”.

“Ferramentes com la que hui presentem són essencials no només per a conéixer la realitat, sinó que la seua difusió constituïx un mitjà immillorable per a la prevenció i per a aconseguir una societat que ha de créixer en el respecte i la solidaritat amb els qui patixen estes situacions”, ha destacat.

**Delictes contra la llibertat sexual**

Segons dades del Ministeri de l’Interior, en 2023 es van cometre a Espanya 19.981 delictes contra la llibertat sexual, un increment del 15,1 % respecte a l’any anterior. En el cas de la Comunitat Valenciana, estos delictes ascendixen a 2.385, és a dir, augmenten un 8,6 % en relació a 2022.

Concretament, els centres Dona 24 Hores van atendre en 2023 un total de 250 dones víctimes d’agressions sexuals, i el 14,9 % (36) eren dones menors d’edat. En el 66,5 % dels casos, estes dones van presentar denúncia.

Susana Camarero ha assenyalat que estes dades reflectixen “una qüestió especialment preocupant, un problema en el qual necessitem que tota la societat s’involucre, amb educació, prevenció i posant mitjans i recursos suficients per a l’erradicació de les violències sexuals, que formen part també de la violència sobre la dona”.

En este sentit, s’ha referit als tres nous centres d’Atenció Integral 24 Hores per a Víctimes d’Agressió Sexual que obriran les portes a Alacant, Castelló de la Plana i València abans que acabe l’any, “amb atenció tots els dies de l’any per a la prevenció i atenció integral i interdisciplinària en el marc de les violències sexuals”.

Estos tres centres estan reforçats amb un telèfon específic d’atenció a agressions sexuals que es va posar en marxa el març d’enguany, el 900 22 00 22, i que només en tres mesos ha rebut 242 telefonades.

A més, i fins que els centres estiguen operatius, s’han creat oficines mòbils de prevenció i atenció a víctimes d’agressió sexual en festes com ara les Falles o la Magdalena, que també estaran presents en festivals de música durant l’estiu, on, a més, es repartirà material informatiu dels centres d’atenció a agressions sexuals.

Finalment, la vicepresidenta segona ha recordat que, per primera vegada en la història, el Consell compta amb un comissionat per a la lluita contra la violència sobre la dona, “una direcció general específica, dedicada, ocupada i preocupada tot el dia sobre les qüestions que tenen a veure amb la violència sobre la dona”.

Fecha: 05/07/2024